CELEX: 32015R0378
Language: ro
Date: 2015-03-02 00:00:00
Title: Regulamentul de punere în aplicare (UE) 2015/378 al Comisiei din 2 martie 2015 de stabilire a normelor de aplicare a Regulamentului (UE) nr. 514/2014 al Parlamentului European și al Consiliului în ceea ce privește punerea în aplicare a procedurii de verificare și închidere anuală a conturilor și a procedurii de verificare a conformității

7.3.2015   
            
            
               RO
            
            
               Jurnalul Oficial al Uniunii Europene
            
            
               L 64/30
            
         REGULAMENTUL DE PUNERE ÎN APLICARE (UE) 2015/378 AL COMISIEI
   din 2 martie 2015
   de stabilire a normelor de aplicare a Regulamentului (UE) nr. 514/2014 al Parlamentului European și al Consiliului în ceea ce privește punerea în aplicare a procedurii de verificare și închidere anuală a conturilor și a procedurii de verificare a conformității
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 514/2014 al Parlamentului European și al Consiliului din 16 aprilie 2014 de stabilire a dispozițiilor generale privind Fondul pentru azil, migrație și integrare, precum și instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor (1), în special articolul 45 alineatul (2) și articolul 47 alineatul (6),
   întrucât:
   
               (1)
            
            
               Comisia ar trebui să adopte decizii privind verificarea și închiderea conturilor anuale pentru fiecare program național, precum și decizii privind verificarea conformității. Prin urmare, ar trebui stabilite modalitățile de punere în aplicare a acestor sarcini, inclusiv modalitățile privind schimbul de informații dintre Comisie și statele membre, precum și termenele care trebuie respectate în fiecare caz.
            
         
               (2)
            
            
               Regatul Unit și Irlanda au obligații în temeiul Regulamentului (UE) nr. 514/2014 și sunt supuse, prin urmare, dispozițiilor prezentului regulament.
            
         
               (3)
            
            
               Fără a aduce atingere considerentului 47 din Regulamentul (UE) nr. 514/2014, Danemarca nu are obligații în temeiul Regulamentului (UE) nr. 514/2014 sau al prezentului regulament.
            
         
               (4)
            
            
               Pentru a se asigura aplicarea cu promptitudine a măsurilor prevăzute de prezentul regulament și pentru a nu întârzia pregătirea niciunei cereri de plată de către statele membre, prezentul regulament ar trebui să intre în vigoare în ziua următoare datei publicării în Jurnalul Oficial al Uniunii Europene.
            
         
               (5)
            
            
               Măsurile prevăzute în prezentul regulament sunt conforme cu avizul Comitetului Fonduri pentru azil, migrație și integrare și pentru securitate internă,
            
         ADOPTĂ PREZENTUL REGULAMENT:
   Articolul 1
   Verificarea și închiderea anuală a conturilor
   (1)   Comisia evaluează eligibilitatea fiecărui proiect care figurează în cererea de plată a soldului anual menționată la articolul 1 din Regulamentul de punere în aplicare (UE) 2015/377 al Comisiei (2) în legătură cu obiectivele regulamentelor specifice definite în Regulamentul (UE) nr. 514/2014 și cele ale programelor naționale aprobate în conformitate cu articolul 14 din Regulamentul (UE) nr. 514/2014.
   Atunci când adoptă o decizie privind plata soldului anual, Comisia ia, de asemenea, în considerare informațiile furnizate în:
   
               (a)
            
            
               raportul anual de punere în aplicare menționat la articolul 54 din Regulamentul (UE) nr. 514/2014;
            
         
               (b)
            
            
               cererea de plată a soldului anual prevăzută la articolul 1 din Regulamentul de punere în aplicare (UE) 2015/377.
            
         (2)   Comisia lichidează toate sumele declarate în conturile pentru care nu există nicio îndoială în ceea ce privește exhaustivitatea, acuratețea și veridicitatea conturilor prezentate.
   (3)   Comisia poate solicita informații suplimentare dacă informațiile furnizate sunt incomplete sau neclare, dacă există neconcordanțe, diferențe de interpretare sau orice alte contradicții în legătură cu o cerere de plată.
   (4)   La cererea Comisiei, statul membru în cauză furnizează informații suplimentare până la termenul stabilit în cererea respectivă. În cazuri justificate, la cererea statului membru în cauză, transmisă înainte de expirarea termenului, Comisia poate accepta o cerere de transmitere cu întârziere a informațiilor și poate stabili un nou termen.
   Dacă statul membru în cauză nu prezintă informațiile suplimentare până la expirarea termenului sau dacă răspunsul nu este satisfăcător, Comisia poate adopta decizia privind verificarea și închiderea conturilor pe baza informațiilor de care dispune.
   (5)   Comisia informează statul membru cu privire la decizia sa referitoare la plata soldului anual, inclusiv la motivele pentru care unele conturi sau anumite sume din conturi nu au fost plătite.
   În cazul în care Comisia nu plătește conturile sau sumele din conturi, statul membru poate prezenta informații suplimentare pentru ca aceste conturi sau sume din conturi să fie reexaminate în exercițiile financiare următoare.
   (6)   Dacă plata efectuată de către Comisie are o valoare mai mică decât suma prefinanțării anuale plătite statului membru în conformitate cu articolul 35 alineatul (2) din Regulamentul (UE) nr. 514/2014, prefinanțarea anuală se lichidează în limita sumei corespunzătoare. Orice sumă restantă din prefinanțare se recuperează numai în cursul următoarelor exerciții de verificare și închidere anuală a conturilor.
   (7)   Numai în cazul în care statul membru nu depune o cerere de plată a soldului anual în conformitate cu articolul 44 din Regulamentul (UE) nr. 514/2014, plata sumei restante din prefinanțarea anuală se recuperează în cadrul aceluiași exercițiu de verificare și închidere a conturilor.
   (8)   Alineatele (1)-(5) din prezentul articol se aplică mutatis mutandis sumelor recuperate.
   Articolul 2
   Verificarea conformității și corecții financiare efectuate de Comisie
   (1)   Atunci când consideră că cheltuielile nu au fost efectuate în conformitate cu normele Uniunii și cu normele naționale, Comisia îi notifică statului membru în cauză constatările sale, specificând măsurile corective necesare pentru a se asigura respectarea în viitor a normelor respective și indicând nivelul corecției financiare despre care consideră că ar corespunde constatărilor sale.
   Această notificare se efectuează în conformitate cu articolul 47 alineatul (5) din Regulamentul (UE) nr. 514/2014 și face o trimitere la prezentul articol.
   (2)   Statul membru transmite un răspuns în termen de două luni de la primirea notificării. În răspunsul său, statul membru are, în special, posibilitatea:
   
               (a)
            
            
               de a demonstra Comisiei că proiectul (proiectele) este (sunt) eligibil(e);
            
         
               (b)
            
            
               de a demonstra Comisiei că amploarea neconformității sau riscul pentru contribuția Uniunii la programul național este mai redus decât indicase Comisia;
            
         
               (c)
            
            
               de a informa Comisia despre acțiunile corective pe care le-a întreprins pentru a asigura respectarea normelor Uniunii și a normelor naționale, precizând data efectivă a implementării lor; precum și
            
         
               (d)
            
            
               de a informa Comisia dacă se consideră utilă organizarea unei reuniuni bilaterale.
            
         În cazuri justificate și la cererea motivată a statului membru, Comisia poate acorda o prelungire de maximum două luni a perioadei de două luni. Cererea trebuie adresată Comisiei înainte de expirarea perioadei inițiale de două luni.
   (3)   Comisia comunică oficial statului membru constatările sale pe baza informațiilor primite în cadrul procedurii de verificare a conformității.
   (4)   După ce a comunicat statului membru constatările sale, Comisia adoptă, după caz, una sau mai multe decizii în temeiul articolului 47 din Regulamentul (UE) nr. 514/2014 pentru a exclude de la finanțare din partea Uniunii orice cheltuieli afectate de faptul că normele Uniunii nu au fost respectate.
   Comisia poate desfășura în continuare proceduri consecutive de verificare a conformității până când statul membru implementează măsurile corective.
   Articolul 3
   Decizia de a nu iniția sau de a nu continua o procedură de verificare a conformității
   Comisia poate decide să nu inițieze sau să nu continue o procedură de verificare a conformității în conformitate cu articolul 47 din Regulamentul (UE) nr. 514/2014 dacă preconizează că eventuala corecție financiară pentru neconformitatea identificată nu ar depăși 50 000 EUR și 2 % din cheltuielile specifice considerate neconforme.
   Articolul 4
   Intrarea în vigoare
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în statele membre în conformitate cu tratatele.
      Adoptat la Bruxelles, 2 martie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 150, 20.5.2014, p. 112.
   
      (2)  Regulamentul de punere în aplicare (UE) 2015/377 al Comisiei din 2 martie 2015 de stabilire a modelelor documentelor necesare pentru plata soldului anual și a soldului final în temeiul Regulamentului (UE) nr. 514/2014 al Parlamentului European și al Consiliului de stabilire a dispozițiilor generale privind Fondul pentru azil, migrație și integrare, precum și instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor (a se vedea pagina 17 din prezentul Jurnal Oficial).